CELEX: 32014D0250
Language: sk
Date: 2014-04-29 00:00:00
Title: 2014/250/EÚ: Vykonávacie rozhodnutie Komisie z  29. apríla 2014 , ktorým sa mení rozhodnutie 2010/221/EÚ, pokiaľ ide o schválenie vnútroštátnych opatrení na zabránenie zavlečeniu herpetického vírusu ustríc 1 μνar (OsHV-1 μVar) do určitých oblastí Írska a Spojeného kráľovstva [oznámené pod číslom C(2014) 2763]  Text s významom pre EHP

3.5.2014   
            
            
               SK
            
            
               Úradný vestník Európskej únie
            
            
               L 132/79
            
         VYKONÁVACIE ROZHODNUTIE KOMISIE
   z 29. apríla 2014,
   ktorým sa mení rozhodnutie 2010/221/EÚ, pokiaľ ide o schválenie vnútroštátnych opatrení na zabránenie zavlečeniu herpetického vírusu ustríc 1 μνar (OsHV-1 μVar) do určitých oblastí Írska a Spojeného kráľovstva
   
      
         [oznámené pod číslom C(2014) 2763]
      
   
   (Text s významom pre EHP)
   
      (2014/250/EÚ)
   
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 2006/88/ES z 24. októbra 2006 o zdravotných požiadavkách na živočíchy a produkty akvakultúry a o prevencii a kontrole niektorých chorôb vodných živočíchov (1), a najmä na jej článok 43 ods. 2,
   keďže:
   
               (1)
            
            
               Rozhodnutím Komisie 2010/221/EÚ (2) sa určitým členským štátom umožňuje uplatňovať uvádzanie na trh a obmedzenia dovozu zásielok vodných živočíchov s cieľom predchádzať zavlečeniu určitých chorôb na ich územie.
            
         
               (2)
            
            
               Členské štáty môžu tieto obmedzenia uplatňovať, ak preukážu, že sa na ich území alebo na určitých vymedzených častiach ich územia dané choroby nevyskytujú, alebo ak zavedú program eradikácie na zabránenie ich výskytu.
            
         
               (3)
            
            
               V prílohách I a III k rozhodnutiu 2010/221/EÚ sa uvádza zoznam oblastí v Írsku a Spojenom kráľovstve so schválenými vnútroštátnymi opatreniami na kontrolu herpetického vírusu ustríc 1 μvar (OsHV-1 μVar).
            
         
               (4)
            
            
               Keďže sa vírus OsHV-1 μVar stále považoval za novú chorobu s mnohými nejasnosťami a programy dohľadu schválené rozhodnutím 2010/221/EÚ neboli úplne vyhodnotené, vykonávacím rozhodnutím Komisie 2013/213/EÚ (3) sa umožnilo uplatňovanie obmedzení týkajúcich sa vírusu OsHV-1 μVar pre dané oblasti až do 30. apríla 2014.
            
         
               (5)
            
            
               Z vedeckých poznatkov dostupných v súčasnosti vyplýva, že OsHV-1 μVar je stále pôvodcom vo väčšine zistených vzoriek odobratých z prípadov mortality mladých jedincov a lariev ustríc a že celková úmrtnosť v dôsledku tejto choroby sa počas posledných dvoch rokov znížila a stabilizovala. Okrem toho programy dohľadu pre Írsko a Spojené kráľovstvo preukázali, že existuje značný počet produkčných oblastí pre ustrice tichomorské, ktoré zostali bez výskytu tejto choroby. V týchto programoch sa uvádza, že uplatňovanie obmedzení pohybu, ktoré platia v súčasnosti, sú účinné. Určité pochybnosti však stále pretrvávajú, pokiaľ ide o epidemiológiu choroby a pokiaľ ide o najvhodnejšie opatrenia potrebné na zabezpečenie jej účinnej kontroly. Preto sa považuje za potrebné komplexnejšie vedecké hodnotenie situácie vrátane nového vedeckého stanoviska Európskeho úradu pre bezpečnosť potravín (EFSA).
            
         
               (6)
            
            
               Na základe dostupných vedeckých a epidemiologických dôkazov o vývoji OsHV-1 μVar v Únii a až do nového vedeckého stanoviska úradu EFSA je vhodné predĺžiť obdobie platnosti súčasne platných opatrení, pričom členské štáty môžu uplatňovať osobitné obmedzenia týkajúce sa tejto choroby. Toto obdobie by sa malo obmedziť na ďalšie dva roky do 30. apríla 2016.
            
         
               (7)
            
            
               Vykonávacím rozhodnutím Komisie 2014/12/EÚ (4) sa potvrdil štatút oblasti bez výskytu choroby, pokiaľ ide o OsHV-1 μVar, na nasledujúcich územiach Spojeného kráľovstva, ktoré sú vymenované v prílohe I k rozhodnutie 2010/221/EÚ: i) územie Veľkej Británie okrem zálivu Whitstable v Kente, ústia rieky Blackwater v Essexe a prístavu Poole v Dorsete; ii) oblasť Larne Lough na území Severného Írska a iii) územie Guernsey.
            
         
               (8)
            
            
               V súlade s vyhlásením, ktoré Komisii oznámilo Spojené kráľovstvo, program dohľadu nad OsHV-1 μVar preukazuje štatút bez výskytu choroby s výnimkou infikovaných oblastí a už sa neuplatňuje tak, ako sa uvádza v prílohe III k rozhodnutiu 2010/221/EÚ.
            
         
               (9)
            
            
               Záznam týkajúci sa Spojeného kráľovstva v prílohe III k rozhodnutiu 2010/221/EÚ by sa preto mal vypustiť.
            
         
               (10)
            
            
               Rozhodnutie 2010/221/EÚ by sa preto malo zodpovedajúcim spôsobom zmeniť.
            
         
               (11)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO ROZHODNUTIE:
   Článok 1
   V článku 3a ods. 2 rozhodnutia 2010/221/EÚ sa dátum „30. apríla 2014“ nahrádza dátumom „30. apríla 2016“.
   Článok 2
   V prílohe III k rozhodnutiu 2010/221/ES sa záznam týkajúci sa Spojeného kráľovstva, pokiaľ ide o herpetický vírus ustríc 1 μvar (OsHV-1 μVar), vypúšťa.
   Článok 3
   Toto rozhodnutie sa uplatňuje od 1. mája 2014.
   Článok 4
   Toto rozhodnutie je určené členským štátom.
   
      V Bruseli 29. apríla 2014
      
         
            Za Komisiu
         
         Tonio BORG
         
            člen Komisie
         
      
   
   
      (1)  Ú. v. EÚ L 328, 24.11.2006, s. 14.
   
      (2)  Rozhodnutie Komisie 2010/221/EÚ z 15. apríla 2010, ktorým sa schvaľujú vnútroštátne opatrenia na obmedzenie vplyvu určitých chorôb živočíchov akvakultúry a voľne žijúcich vodných živočíchov v súlade s článkom 43 smernice Rady 2006/88/ES (Ú. v. EÚ L 98, 24.4.2010, s. 7).
   
      (3)  Vykonávacie rozhodnutie Komisie 2013/213/EÚ z 29. apríla 2013, ktorým sa mení rozhodnutie 2010/221/EÚ, pokiaľ ide o schválenie vnútroštátnych opatrení na zabránenie zavlečeniu herpetického vírusu ustríc 1 μνar (OsHV-1 μνar) do určitých oblastí Írska a Spojeného kráľovstva (Ú. v. EÚ L 120, 1.5.2013, s. 16).
   
      (4)  Vykonávacie rozhodnutie Komisie 2014/12/EÚ z 14. januára 2014, ktorým sa mení rozhodnutie 2010/221/EÚ, pokiaľ ide o vnútroštátne opatrenia na zabránenie zavlečeniu určitých chorôb vodných živočíchov do častí Írska, Fínska, Švédska a Spojeného kráľovstva (Ú. v. EÚ L 11, 16.1.2014, s. 6).